## Un total de 247 aspirants sol·liciten habilitar-se com a guies de turisme de la Comunitat Valenciana en 2024

*** La Generalitat ha publicat la llista definitiva d’aspirants en la pàgina web de la Conselleria d’Innovació, Indústria, Comerç i Turisme
* Els aspirants que passen les proves, previstes en l’últim trimestre de l’any, s’uniran als 1.475 guies habilitats en l’actualitat**

La Generalitat, a través de la Direcció General de Turisme, ha publicat el [llistat definitiu](http://gva.es:%20Pruebas%20de%20habilitaci%C3%B3n%20de%20gu%C3%ADa%20de%20turismo%20de%20la%20Comunitat%20Valenciana%20y%20de%20ampliaci%C3%B3n%20de%20idiomas%20para%20los%20gu%C3%ADas%20ya%20habilitados%20por%20la%20Comunitat%20Valenciana.) de persones admeses/excloses en la novena edició de la convocatòria de les proves d’habilitació de guia de turisme de la Comunitat Valenciana, convocatòria que va eixir publicada el 9 de maig passat, en el número 9.845 del *Diari Oficial de la Generalitat Valenciana*.

Així, un total de 274 persones són les que han presentat la sol·licitud, però se n’han valorat 273, per duplicitat d’una d’elles, i 27 de les quals han sigut excloses definitivament del procés per raons degudament justificades segons la convocatòria. D’esta manera, sumen 247 els aspirants a nous guies de turisme de la Comunitat Valenciana, que, després del procés de proves, se sumaran als 1.475 guies habilitats en l’actualitat.

Com a novetat en esta convocatòria, els sol·licitants que opten a estes proves han hagut d’acreditar el domini d’una llengua estrangera nivell B2 del Marc Europeu Comú de Referència per a les Llengües, a més del d’una de les oficials de la Comunitat Valenciana en el cas dels estrangers, o comprometre’s a acreditar-ho abans de la publicació del llistat definitiu d’aptes.

En esta convocatòria, la novena edició, com ja va succeir en les anteriors, s’inclou la llengua de signes com a alternativa d’idiomes.

Així mateix, els 247 aspirants a guies de turisme han de demostrar coneixements culturals, artístics, geogràfics i del medi ambient de la Comunitat Valenciana; actualitat política, econòmica, social i cultural, així com habilitats relacionades amb la gestió, l’assistència i l’assessorament a grups turístics i preparació i desenrotllament d’itineraris turístics. Estes proves està previst que es realitzen al llarg del mes d’octubre o novembre de 2024.

L’habilitació suposa que els qui superen les proves, per la seua qualificació professional, presten informació amb l’adequada qualitat en matèria cultural, històrica, artística i geogràfica als turistes que visiten la Comunitat Valenciana.

Els guies habilitats comptaran amb una credencial que els identifique com a tals, en la qual figuren les seues dades personals, que hauran d’exhibir de manera visible durant l’exercici professional de l’activitat.

Els interessats disposen d’esta informació en la [web de la Direcció General de Turisme](https://cindi.gva.es/va/web/turisme/guies-turisme).

La Generalitat va convocar el mes de maig passat les proves oficials per a l’habilitació de guies de turisme en l’àmbit territorial de la Comunitat Valenciana, amb la finalitat d’incrementar i millorar els servicis turístics d’interpretació, assessorament i informació en destinació. El nombre actual de guies de turisme habilitats és de 1.475 i esta convocatòria és la novena edició.

El Decret 62/1996, de 25 de març, del Consell, pel qual es regula la professió de guia de turisme, establix que requeriran els seus servicis les visites guiades a béns d’interés geogràfic o ecològic, museus, monuments i/o conjunts historicoartístics de la Comunitat Valenciana.

Fecha: 15/08/2024